पीटीईटी, बीए-बीएड बीएससी-बीएड परीक्षा के लिए आवेदन करने की अंतिम तिथि 20 मार्च
पीटीईटी, बीए-बीएड बीएससी-बीएड परीक्षा के लिए आवेदन करने की अंतिम तिथि 20 मार्च
अजमेर| पीटीईटी2017 एवं बीए-बीएड/बीएससी-बीएड प्रवेश परीक्षा के लिए अब तक लगभग 2 लाख अभ्यर्थियों ने आॅनलाइन आवेदन किया है। आवेदन पत्र 20 मार्च तक आॅनलाइन भरे जा सकेंगे। अभ्यर्थी आॅनलाइन पेमेंट डेबिट/क्रेडिट कार्ड तथा नेट बैंकिंग के माध्यम से आवेदन शुल्क ऑनलाइन अथवा ई-मित्र के माध्यम से नकद 23 मार्च तक जमा करा सकेंगे।
समन्वयक प्रो. बीपी सारस्वत ने बताया कि समस्त बीएड महाविद्यालयों को निर्देशित किया गया था कि वे अपने महाविद्यालय में एक हेल्पलाइन सेंटर खोलें, ताकि बीएड पाठ्यक्रम करने वाले अभ्यर्थियों को ऑनलाइन आवेदन पत्र भरने में होने वाली परेशानी का निराकरण किया जा सके। सभी बीएड महाविद्यालयों में अभ्यर्थियों की सुविधा के लिए हेल्पलाइन सेंटर शुरू हो गए हैं।
14 मई को होगी प्रवेश परीक्षा
प्रो. सारस्वत ने बताया कि लगभग 95 हजार सीटों के लिए प्रवेश परीक्षा 14 मई को होगी। प्रथम बार पीटीईटी में राजस्थान सरकार ने अपवर्ड मूवमेंट की सुविधा उपलब्ध कराई है। गत वर्षों तक अभ्यर्थियों को एक बार आवंटित महाविद्यालय में अपवर्ड मूवमेंट करने की कोई सुविधा उपलब्ध नहीं होती थी। इस वर्ष इस सुविधा के तहत अभ्यर्थियों को यदि उसके द्वारा दिए गए विकल्प में से पूर्व के विकल्प में स्थान रिक्त होता है तो वह उस महाविद्यालय के लिए अपवर्ड मूवमेंट का चयन कर सकता है। आवेदन पत्र भरने संबंधी विस्तृत दिशा निर्देश वेबसाइट पर उपलब्ध हैं।
पीटीईटी एवं 4 वर्षीय बीए बीएड/बीएससी बीएड प्रवेश पूर्व परीक्षा के आवेदन पत्र 21 जनवरी से भरना प्रारंभ हो चुके हैं। आवेदन पत्र 20 मार्च तक ऑनलाइन भरे जा सकेंगे। अभ्यर्थी ऑनलाइन आवेदन पत्र वेबसाइट ptet2017.com तथा ptet2017.net से भर सकते हैं।
बीएड के बाद रोजगार के सबसे अधिक अवसर
सारस्वत ने बताया कि वर्तमान में बीएड करने वाले अभ्यर्थियों के लिए रोजगार के सबसे अधिक अवसर उपलब्ध हैं। शिक्षक प्रशिक्षण प्राप्त अभ्यर्थी राजस्थान सरकार की सेवा के अतिरिक्त निजी शिक्षण संस्थानों में भी शिक्षक के लिए पात्र होते हैं। शिक्षकों के हजारों पद राजकीय विद्यालयों में रिक्त हैं, जिनकी भर्ती के लिए राज्य सरकार रिक्त पदों के लिए समय-समय पर रिक्त पद विज्ञापित करती रहती है।
हेल्पलाइन नंबर जारी, अभ्यर्थी ले सकते हैं मार्गदर्शन
पीटीईटी तथा बीए बीएड/बीएससी बीएड परीक्षाओं के लिए परीक्षा शुल्क 500 रुपए है। अभ्यर्थियों को आवेदन पत्र भरने में किसी प्रकार की परेशानी नहीं हो, इसके लिए हेल्पलाइन व्यवस्था लागू की गई है, जिसमें अभ्यर्थी निम्नलिखित नंबरों पर दूरभाष द्वारा अथवा ई-मेल आईडी examptet2017@gmail.com पर अपनी समस्याओं के समाधान प्राप्त कर सकते हैं अथवा कार्यालय के दूरभाष संख्या 2787083 अथवा हेल्पलाइन नं. 7340610702 पर फोन कर मार्गदर्शन ले सकते हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva